《感物次薰之韵》
清代·恒仁

幽人澹无营，拥书坐茅屋。长日不停吟，短夕犹勤读。

一镫耿虚幌，载籍恣游目。未惜蜡成灰，从教烟似纛。

移时微凉生，稍觉夜气扑。流萤入户飞，栖鸟依枝宿。

动定虽异情，游止惬所欲。何来拂镫蛾，捐躯赴炎燠。

岂欲资气焰，蹈火恐不速。吟君《感物》诗，令我三叹服。

作者简介：原封辅国公恒仁，字育万，一字月山，英亲王阿济格四世孙。初袭封，旋罢。有《月山诗集》。